
REGULILE
de înmatriculare a autovehiculelor și remorcilor
I. DISPOZIŢII GENERALE
1. Autoritatea competentă pentru efectuarea înmatriculării şi radierii autovehiculelor şi remorcilor este Instituția Publică „Agenția Servicii Publice”.
2. Înmatricularea, transcrierea transmiterii dreptului de proprietate şi radierea autovehiculelor şi remorcilor se efectuează de către subdiviziunile teritoriale de examinare şi evidenţă a vehiculelor ale Instituției Publice „Agenția Servicii Publice” la cererea proprietarilor de vehicule sau mandatarilor acestora (după atestarea faptului că vehiculul nu figurează, la data efectuării înmatriculării, ca anunțat în urmărire conform resurselor informaționale deținute de către autorităţile competente din Republica Moldova).
3. Proprietarii de vehicule sunt obligaţi să solicite înmatricularea vehiculelor înainte de a le pune în circulaţie şi radierea lor în cazurile prevăzute de legislația națională.
4. În cazul schimbării oricăror date înscrise în certificatul de înmatriculare, titularul acestuia este obligat să solicite autorităţii emitente eliberarea unui nou document de acest fel.
5. Titularii înmatriculării unui vehicul sunt obligaţi să solicite eliberarea unui nou document în locul celui furat, pierdut sau distrus.
6. Înmatricularea se efectuează pe numele proprietarului de vehicul. Pentru vehiculul transmis în folosinţă uzufructuarilor, în baza contractelor de comodat, locaţiune ori leasing, pot fi eliberate mai multe certificate de înmatriculare în care, după caz, se fac următoarele înscrieri: „comodat” „locaţiune”, „leasing”.
7. În cazul în care vehiculul este proprietate a două sau a mai multor persoane, certificatul de înmatriculare se eliberează pe numele unuia dintre ei, în baza acordului scris al tuturor coproprietarilor, iar în rubrica „Mențiuni speciale” din certificatul de înmatriculare se introduce mențiunea „Coproprietate”. 
8. Vehiculele importate în Republica Moldova se înmatriculează pe numele persoanelor juridice şi fizice pe a căror nume au fost eliberate documentele vamale. Această restricţie nu se extinde asupra:
8.1. vehiculelor importate de către agenţii economici care au ca gen de activitate comercializarea vehiculelor;
8.2. vehiculelor importate de către persoanele fizice şi transmise soţilor, copiilor şi părinţilor sau întreprinderilor ai căror fondatori sunt.
9. Vehiculele din dotarea Ministerului Apărării, Ministerului Afacerilor Interne şi Serviciului de Informaţii şi Securitate se înregistrează în cadrul acestor instituţii şi pot, la solicitare, să fie înmatriculate de către autoritatea competentă.
10. Vehiculele înmatriculate în Republica Moldova care urmează a fi înregistrate în evidențele instituțiilor stipulate în pct. 9 și a căror înmatriculare nu este solicitată, pot fi radiate din evidențele Instituţiei Publice „Agenția Servicii Publice” la solicitarea noului proprietar.
11. Autoritatea care efectuează înmatricularea unui autovehicul sau a unei remorci eliberează proprietarului sau mandatarului un certificat de înmatriculare, precum şi plăci cu numărul de înmatriculare.
12. În datele de evidență a vehiculelor înmatriculate pe numele persoanelor fizice se indică adresa de domiciliu, iar în cazul persoanelor juridice – adresa juridică.
13. Vehiculele ce aparțin cetățenilor Republicii Moldova cu domiciliul peste hotarele țării, care nu sunt proprietari de imobil în Moldova, pot fi înmatriculate pe numele lor, indicând ca domiciliu adresa soţilor, copiilor şi părinţilor, cu acordul lor scris şi autentificat notarial.
14. În cazul vehiculelor ce aparţin cetăţenilor Republicii Moldova cu domiciliul peste hotarele țării, care sunt proprietari de imobil în Moldova, în datele de evidență se indică adresa acestui imobil, la prezentarea documentelor ce confirmă dreptul de proprietate asupra acestuia.
15. Este interzisă înmatricularea autovehiculelor care au volanul amplasat pe partea dreaptă a axei lor longitudinale.
16. Titlurile de proprietate se prezintă spre înmatriculare în original și în copie. În documente trebuie să fie indicate, după caz, data şi locul întocmirii lor, esenţa şi condiţiile tranzacţiei, inclusiv costul vehiculului, adresele, datele de identificare şi semnăturile, datele despre vehicul (marca, modelul, categoria, anul de fabricaţie, numărul de identificare al mijlocului de transport (VIN), culoarea, numărul de producţie al şasiului, caroseriei şi motorului). Nu sunt acceptate spre înmatriculare vehiculule ale căror documente au ştersături, adăugiri, cuvinte anulate şi corectări nestipulate şi neconfirmate prin semnătura şi ştampila organului respectiv, precum şi titlurile de proprietate în care nu sunt indicate numerele de identificare sau de marcare ale agregatelor.
17. Transcrierea transmiterii dreptului de proprietate asupra unui vehicul, eliberarea unui nou certificat de înmatriculare ca urmare a modificării unor date înscrise în acesta, eliberarea unui duplicat al certificatului de înmatriculare, eliberarea certificatelor de înmatriculare pentru vehiculele transmise în folosinţă și radierea vehiculului se vor efectua doar după verificarea existenței interdicţiilor aplicate asupra vehiculului.
18. În cazul existenței interdicțiilor, operațiunile prevăzute la pct. 17 pot fi efectuate după anularea interdicției sau, după caz, doar cu acordul persoanei responsabile de instituirea interdicției.
19. Autovehiculele și remorcile care, la introducerea în Republica Moldova, nu au fost plasate în niciun regim vamal sau destinaţie vamală nu pot fi înmatriculate.
20. Înmatricularea autovehiculelor și remorcilor în temeiul titlurilor de proprietate se efectuează cu condiţia prezentării actelor vamale, stabilite de Autoritatea centrală a Serviciului Vamal, care confirmă autorizarea plasării vehiculului în circuitul liber pe teritoriul Republicii Moldova de către Serviciul Vamal.
21. În sensul prezentelor reguli, expresiile și termenii de mai jos au următorul înțeles:
21.1. certificat de înmatriculare provizorie pentru probe - document oficial de stat care confirmă înmatricularea provizorie pentru probe;
21.2. certificat de înmatriculare digital – versiune digitală a certificatului de înmatriculare ce confirmă înmatricularea vehiculului și poate fi generat prin intermediul aplicației guvernamentale integrate a serviciilor electronice EVO pe dispozitivul inteligent (telefon sau tabletă) al proprietarului vehiculului sau mandatarului;
21.3. înmatriculare - autorizația administrativă pentru punerea în circulație în traficul rutier a unui vehicul, care implică identificarea acestuia și emiterea unui număr de serie, denumit număr de înmatriculare;
21.4. înmatriculare permanentă - operațiunea de înmatriculare prin care se atribuie certificat de înmatriculare și număr de înmatriculare pentru o perioadă nedeterminată;
21.5. înmatriculare temporară - operațiunea de înmatriculare a vehiculelor plasate în regim vamal de admitere temporară, prin care se acordă certificat de înmatriculare și număr de înmatriculare pentru o perioadă determinată;
21.6. înmatriculare provizorie pentru probe - operațiunea de înmatriculare pentru probe prin care se acordă certificat de înmatriculare provizorie pentru probe și număr pentru probe;
21.7. transcrierea transmiterii dreptului de proprietate asupra vehiculului - operațiunea administrativă prin care se confirmă că dreptul de proprietate asupra vehiculului înmatriculat în Republica Moldova a fost transcris în evidențele autorității competente;
21.8. raport de identificare a vehiculului - document eliberat de către autoritatea competentă în care se indică rezultatele identificării vehiculului;
21.9. punct unic de contact - subdiviziunea specializată în cooperare polițienească internațională din cadrul Inspectoratului General al Poliției al Ministerului Afacerilor Interne, desemnată pentru realizarea schimbului de informații în domeniul cooperării polițienești internaționale;
21.10.  expert în identificarea vehiculelor - angajat al autorității competente pentru efectuarea înmatriculării, specializat în identificarea vehiculelor.
II. ÎNMATRICULAREA AUTOVEHICULELOR ŞI REMORCILOR
22. Înmatricularea, cu excepția înmatriculării provizorii pentru probe și eliberarea unui nou certificat de înmatriculare ca urmare a modificării unor date înscrise în acesta se face numai pentru autovehiculele şi remorcile identificate şi verificate de către un expert în identificarea vehiculelor, în sarcina căruia intră:
22.1. atestarea faptului că principalele elemente de identificare ale vehiculului (numărul caroseriei, numărul șasiului și numărul motorului) sunt originale și/sau nu au fost supuse unor modificări neautorizate;
22.2. atestarea identității vehiculului în raport cu datele menționate în certificatul de înmatriculare al acestuia;
22.3. atestarea faptului că formularul-tip al documentului care confirmă înmatricularea anterioară a vehiculului, eliberat de autoritățile competente din ţara de proveniență, este autentic (numai pentru vehiculele prezentate pentru prima înmatriculare în Republica Moldova).
23. Rezultatele identificării efectuate în condițiile pct. 22 se indică în raportul de identificare a vehiculului şi sunt valabile timp de 30 de zile lucrătoare. După expirarea acestui termen, vehiculul este supus identificării repetate.
24. Este interzisă înmatricularea, transcrierea transmiterii dreptului de proprietate asupra vehiculului, eliberarea unui duplicat al certificatului de înmatriculare și eliberarea unui nou certificat de înmatriculare, ca urmare a modificării unor date înscrise în acesta, pentru vehiculele care au principalele elemente de identificare (numărul caroseriei, numărul șasiului și numărul motorului) falsificate, nimicite intenționat sau modificate neautorizat, cu excepția următoarelor cazuri:
24.1. în cazul, confirmat de organele de drept, în care vehiculul a fost furat, găsit cu principalele elemente de identificare falsificate și restituit proprietarului legal;
24.2. în caz de recunoaștere de către instanța de judecată a persoanei în a cărei folosință se află un vehicul cu numerele de identificare falsificate ca fiind „cumpărător de bună-credință” și prin hotărârea în cauză s-a dispus înmatricularea vehiculului.
25. Înmatricularea se efectuează numai pentru autovehiculele și remorcile omologate, potrivit legii.
26. Înmatricularea poate fi permanentă sau temporară.
27. Înmatricularea temporară se realizează în cazul vehiculelor care beneficiază de regimul vamal de admitere temporară. Actele și numerele de înmatriculare naționale se predau spre păstrare în subdiviziunile competente să efectueze înmatricularea și se restituie ulterior radierii lor din evidență.
28. Pentru vehiculele aflate în regim vamal de admitere temporară, perioada de înmatriculare temporară nu poate depăși termenul-limită acordat de autoritatea vamală sau durata dreptului de ședere de care beneficiază cetățenii străini.
29. Înmatricularea permanentă sau înmatricularea temporară se efectuează pe baza următoarelor documente:
29.1. documentul care atestă dreptul de proprietate al solicitantului asupra autovehiculului sau remorcii, în original și în copie, și, în cazul vehiculelor care fac obiectul unui contract de leasing, un extras din contractul de leasing care să conțină cel puțin părțile, obiectul, durata contractului, datele de identificare a vehiculului și semnăturile părților. 
29.2. actul de identitate al solicitantului sau, după caz, al persoanei împuternicite, pe suport fizic sau versiunea digitală a acestuia, generată în aplicația guvernamentală integrată a serviciilor electronice EVO; 
29.3. raportul de identificare a vehiculului;
29.4. dovada efectuării procedurilor vamale care atestă importul definitiv sau temporar, în cazul autovehiculelor şi al remorcilor importate în Republica Moldova;
29.5. la achitarea, prin intermediul serviciului guvernamental de plăți electronice (MPay), a tarifelor pentru serviciile prestate, serviciul MPay confirmă achitarea notei de plată către Agenția Servicii Publice, în baza căreia plătitorul poate beneficia necondiționat de serviciul solicitat (sub aspectul achitării), fără a fi solicitată dovada achitării pe purtător de hârtie de către persoana responsabilă de recepționarea cererii.
30. Documentele originale prevăzute la punctele 29.1. și 29.2. se restituie pe loc solicitantului.
31. În cazul vehiculului de proveniență străină care a mai fost înmatriculat în alt stat și care se înmatriculează în Republica Moldova, cu excepția situației vehiculelor intrate în proprietatea statului și valorificate prin intermediul instituțiilor abilitate, pe lângă documentele prevăzute la pct. 29, este necesară și depunerea de către solicitant a documentelor de înmatriculare eliberate de autoritățile străine, în original, precum și a plăcuțelor cu numărul de înmatriculare.
32. În scopul identificării actelor ilegale împotriva reglementărilor din domeniul înmatriculării vehiculelor sau cu privire la vehicule, la solicitarea înmatriculării în Republica Moldova a unui vehicul înmatriculat anterior în stat, autoritatea competentă să efectueze înmatricularea verifică datele furnizate de solicitant în Sistemul european de informații privind vehiculele și permisele de conducere, denumit în continuare EUCARIS.
33. În cazul în care se constată că vehiculul a fost anterior înmatriculat pe teritoriul altui stat parte la Tratatul referitor la Sistemul european de informații privind vehiculele și permisele de conducere, iar datele furnizate de către solicitant nu pot fi identificate în baza de date referitoare la vehiculele înmatriculate pe teritoriul acelui stat sau diferă de cele înscrise în EUCARIS, autoritatea competentă să efectueze înmatricularea va efectua verificări prin intermediul subdiviziunii specializate în cooperare polițienească internațională a Inspectoratului General al Poliției pentru clarificarea situației juridice a vehiculului.
34. În cazul existenței unor indicii cu privire la falsificarea documentelor prevăzute la pct. 31, precum și a oricăror altor documente depuse în vederea efectuării operațiunilor de înmatriculare, autoritatea competentă să efectueze înmatricularea solicită efectuarea de verificări de către structurile specializate din cadrul Ministerului Afacerilor Interne cu competențe în domeniu.
35. Autoritatea competentă asigură condițiile tehnice necesare pentru realizarea accesului punctelor naționale de contact ale statelor membre ale Uniunii Europene și ale Europol, prin Punctul unic de contact, constituit în cadrul subdiviziunii specializate în cooperare polițienească internațională a Inspectoratului General al Poliției, în vederea efectuării căutărilor automatizate în Registrul de stat al vehiculelor, inclusiv asupra datelor privind vehiculul și proprietarul sau deținătorul acestuia, prin intermediul sistemului EUCARIS.
36. Căutările automatizate efectuate în baza datelor privind proprietarul sau deținătorul vehiculului se realizează exclusiv în cazurile privind persoanele suspectate sau condamnate, utilizând, după caz, numele, prenumele și data nașterii persoanei fizice ori denumirea persoanei juridice, în condițiile legislației aplicabile.
37. Autoritățile de aplicare a legii transmit autorității competente în domeniul înmatriculării vehiculelor informațiile privind vehiculele semnalate ca fiind furate sau implicate în infracțiuni, inclusiv cele aflate în procedură de înmatriculare, în vederea verificării statutului juridic și prevenirii înmatriculării acestora. 
38. Căutările automatizate se efectuează exclusiv în cazuri individuale, în scopul prevenirii, depistării sau investigării infracțiunilor. 
39. Schimbul informației prin sistemul EUCARIS sau alte sisteme interoperabile se realizează obligatoriu în formă criptată, prin utilizarea canalelor securizate de comunicare, cu respectarea standardelor tehnice de interoperabilitate stabilite la nivelul Uniunii Europene.	
40. În cazul absenței documentelor prevăzute la pct. 31, autoritatea competentă va efectua înmatricularea unui vehicul care a mai fost înmatriculat în alt stat numai după efectuarea verificărilor suplimentare și după confirmarea faptului că vehiculul nu figurează ca dat în urmărire internațională în baza informației obținute în conformitate cu prevederile tratatelor internaționale la care Republica Moldova este parte. Confirmarea se solicită și se obține inclusiv prin intermediul sistemelor informaționale.
41. În cazul vehiculelor aflate în situația prevăzută la pct. 40, procedura administrativă de emitere a certificatului de înmatriculare se suspendă, urmând ca înmatricularea să se realizeze numai după clarificarea situației juridice a vehiculului și obținerea confirmării faptului că solicitantul este îndreptățit să reînmatriculeze vehiculul în Republica Moldova.
42. Procedurile de efectuare a verificărilor și de solicitare a acordului cu privire la reînmatricularea în Republica Moldova, pentru vehiculele aflate în situația prevăzută la pct. 40, se stabilesc prin Ordinul Agenției Servicii Publice.
43. În cazul vehiculului confecționat individual, solicitantul trebuie să prezinte, pe lângă documentele prevăzute la pct. 29 (cu excepția documentului prevăzut la pct. 29.4.) și actul examinării tehnice a mijlocului de transport confecționat în mod individual, eliberat de către subdiviziunea competentă din cadrul Ministerului Afacerilor Interne. 
III. TRANSCRIEREA TRANSMITERII DREPTULUI DE PROPRIETATE ASUPRA VEHICULULUI
44. Transcrierea transmiterii dreptului de proprietate asupra unui vehicul se efectuează în baza următoarelor documente:
44.1. cererea noului proprietar sau, după caz, a mandatarului;
44.2.  documentul care atestă dreptul de proprietate al solicitantului asupra autovehiculului sau remorcii, în original şi în copie;
44.3.  actul de identitate al solicitantului sau, după caz, al persoanei împuternicite, pe suport fizic sau versiunea digitală a acestuia, generată în aplicația guvernamentală integrată a serviciilor electronice EVO;
44.4. certificatul de înmatriculare al fostului proprietar;
44.5.  plăcile cu numărul de înmatriculare, dacă nu corespund prevederilor standardului SM 122:2024 sau dacă este solicitată eliberarea unor plăci cu alt număr de înmatriculare;
44.6. la achitarea, prin intermediul serviciului guvernamental de plăți electronice (MPay), a tarifelor pentru serviciile prestate, serviciul MPay confirmă achitarea notei de plată către Agenția Servicii Publice, în baza căreia plătitorul poate beneficia necondiționat de serviciul solicitat (sub aspectul achitării), fără a fi solicitată dovada achitării pe purtător de hârtie de către persoana responsabilă de recepționarea cererii;
44.7.  procura, după caz;
44.8.  cererea depusă de fostul proprietar în cazul solicitării transcrierii transmiterii dreptului de proprietate în baza unui contract întocmit în formă simplă, conform legislației civile.
45. Eliberarea unui duplicat al certificatului de înmatriculare se efectuează în baza următoarelor documente:
45.1. cererea proprietarului sau a persoanei împuternicite; 
45.2. certificatul de înmatriculare deteriorat, după caz;
45.3. la achitarea, prin intermediul serviciului guvernamental de plăți electronice (MPay), a tarifelor pentru serviciile prestate, serviciul MPay confirmă achitarea notei de plată către Agenția Servicii Publice, în baza căreia plătitorul poate beneficia necondiționat de serviciul solicitat (sub aspectul achitării), fără a fi solicitată dovada achitării pe purtător de hârtie de către persoana responsabilă de recepționarea cererii;
45.4. actul de identitate al solicitantului sau, după caz, al persoanei împuternicite, pe suport fizic sau versiunea digitală a acestuia, generată în aplicația guvernamentală integrată a serviciilor electronice EVO;
45.5. declarația pe propria răspundere. 
46. Eliberarea unui duplicat al certificatului de înmatriculare poate fi solicitată și în cazul în care acesta a fost reținut de către autorități străine, iar certificatul nu a fost transmis autorității emitente, în baza depunerii documentelor prevăzute la pct. 45.1., 45.3., și 45.4. și a dovezii de reținere sau a dovezii încetării motivelor care au stat la baza reținerii.
47. Eliberarea unui nou certificat de înmatriculare ca urmare a modificării unor date înscrise în acesta se efectuează în baza următoarelor documente:
47.1. cererea solicitantului;
47.2. certificatul de înmatriculare;
47.3. la achitarea, prin intermediul serviciului guvernamental de plăți electronice (MPay), a tarifelor pentru serviciile prestate, serviciul MPay confirmă achitarea notei de plată către Agenția Servicii Publice, în baza căreia plătitorul poate beneficia necondiționat de serviciul solicitat (sub aspectul achitării), fără a fi solicitată dovada achitării pe purtător de hârtie de către persoana responsabilă de recepționarea cererii;
47.4. actul de identitate al solicitantului sau, după caz, al persoanei împuternicite, pe suport fizic sau versiunea digitală a acestuia, generată în aplicația guvernamentală integrată a serviciilor electronice EVO;
47.5. actele care confirmă legalitatea modificărilor solicitate a datelor înscrise în certificatul de înmatriculare, după caz;
47.6. raportul de identificare a vehiculului.
48. Eliberarea certificatului de înmatriculare pentru vehiculul transmis în folosință se efectuează în baza următoarelor documente:
48.1. cererea solicitantului;
48.2. certificatul de înmatriculare;
48.3. la achitarea, prin intermediul serviciului guvernamental de plăți electronice (MPay), a tarifelor pentru serviciile prestate, serviciul MPay confirmă achitarea notei de plată către Agenția Servicii Publice, în baza căreia plătitorul poate beneficia necondiționat de serviciul solicitat (sub aspectul achitării), fără a fi solicitată dovada achitării pe purtător de hârtie de către persoana responsabilă de recepționarea cererii;
48.4. actul de identitate al solicitantului sau, după caz, al persoanei împuternicite, pe suport fizic sau versiunea digitală a acestuia, generată în aplicația guvernamentală integrată a serviciilor electronice EVO;
48.5. actul care confirmă transmiterea în folosință a vehiculului;
48.6. cererea depusă de proprietar în cazul solicitării eliberării certificatului de înmatriculare pentru vehiculul transmis în folosință în baza unui contract întocmit în formă simplă, conform legislației civile.
49. Eliberarea certificatului de înmatriculare provizorie pentru probe:
49.1. autoritatea competentă pentru efectuarea înmatriculării şi radierii vehiculelor eliberează certificatul de înmatriculare provizorie pentru probe în cazul vehiculelor care se comercializează, în vederea efectuării probelor solicitate de clienți, la cererea agenților economici care au ca obiect de activitate comercializarea vehiculelor rutiere și dețin spațiu special amenajat pentru expunerea vehiculelor;
49.2. certificatul de înmatriculare provizorie pentru probe este valabil un an de la data eliberării;
49.3. certificatul de înmatriculare provizorie pentru probe este valabil doar pe teritoriul Republicii Moldova;
49.4. formularul certificatului de înmatriculare provizorie pentru probe este identic cu cel al certificatului de înmatriculare provizoriu, fiind însoțit de o anexă completată de titularul certificatului de înmatriculare provizorie pentru probe.
50. Certificatul de înmatriculare provizorie pentru probe se eliberează în baza următoarelor documente:
50.1. cererea solicitantului;
50.2. copii de pe actul constitutiv al societății din care să rezulte ca obiect de activitate comercializarea vehiculelor rutiere și copii de pe actele care atestă deținerea unui spațiu special amenajat pentru expunerea vehiculelor supuse vânzării;
50.3. copia documentului vamal care atestă importul vehiculului;
50.4. în cazul vehiculelor înmatriculate în Republica Moldova – certificatul de înmatriculare și titlul de proprietate asupra vehiculului, nefiind necesară copia documentului prevăzut la pct. 50.3.);
50.5. copii de pe documentele de înmatriculare eliberate de autorităţile străine, după caz;
50.6. la achitarea, prin intermediul serviciului guvernamental de plăți electronice (MPay), a tarifelor pentru serviciile prestate, serviciul MPay confirmă achitarea notei de plată către Agenția Servicii Publice, în baza căreia plătitorul poate beneficia necondiționat de serviciul solicitat (sub aspectul achitării), fără a fi solicitată dovada achitării pe purtător de hârtie de către persoana responsabilă de recepționarea cererii.
51. Titularii certificatelor de înmatriculare provizorie pentru probe vor completa, la momentul punerii în circulație a unui vehicul cu plăci cu număr pentru probă, o anexă care trebuie să cuprindă datele de identificare ale vehiculului pe care se montează plăcile cu număr pentru probe, precum și datele de identificare ale conducătorului de vehicul. Datele din anexe se înscriu, de asemenea, într-un registru aflat la sediul societății.
52. Titularii certificatelor de înmatriculare provizorie pentru probe vor asigura permanent, la cererea poliției, identificarea operativă a vehiculelor care circulă cu număr de probă.
53. Vehiculele care circulă în baza certificatului de înmatriculare provizorie pentru probe nu pot efectua transport comercial de bunuri și persoane.

IV. SERVICII DIGITALE
54. Transcrierea transmiterii dreptului de proprietate asupra unui vehicul poate fi efectuată prin completarea formularului electronic care poate fi accesat prin intermediul Portalului guvernamental integrat EVO sau al paginii web oficiale a Instituției publice „Agenția Servicii Publice” și prin semnarea acestuia cu semnătura electronică calificată.
55. În calitate de Vânzător poate fi o persoană fizică sau juridică, care deține în proprietate un vehicul, sau un reprezentant împuternicit prin MPower de către proprietar. În calitate de Cumpărător poate acționa o persoana fizică sau juridică, sau un reprezentant împuternicit prin MPower.
56. Cererea online pentru prestarea Serviciului electronic poate fi depusă în cazul în care sunt întrunite următoarele condiții:
56.1. participanții la tranzacție sunt cetățeni ai Republicii Moldova, au atins vârsta de 18 ani;
56.2. participanții la tranzacție dețin acte de identitate de uz intern valabile și semnătură electronică;
56.3. vânzătorul deține dreptul de proprietate asupra vehiculului supus tranzacției;
56.4. vehiculul este înmatriculat și luat la evidență în Registrul de stat al vehiculelor;
56.5. asupra vehiculului supus tranzacției nu sunt aplicate restricții sau interdicții;
56.6. vehiculul nu a fost supus modificărilor;
56.7. vehiculul nu face obiectul unui contract de leasing sau locațiune;
56.8. vehiculul este echipat cu plăci de înmatriculare emise după anul 2015.
57. Acordarea serviciului presupune încheierea Contractului de                         vânzare-cumpărare în format electronic, semnat de ambele părți, sau, după caz, atașarea și semnarea electronică a unui contract propriu de vânzare-cumpărare în format .pdf, care devine disponibil pentru accesarea și descărcarea de către Vânzător și Cumpărător în Cabinetul personal de pe Portalul guvernamental integrat EVO. Suplimentar, pentru Cumpărător, în calitate de nou proprietar al vehiculului tranzacționat, se generează implicit Certificatul de înmatriculare provizoriu, emis în format electronic, care se expune în Cabinetul personal de pe Portalul guvernamental integrat EVO (aplicația guvernamentală integrată a serviciilor electronice EVO și Portalul guvernamental al cetățeanului). 
58. Plata pentru serviciile din domeniul înmatriculării vehiculelor prestate de către Agenția Servicii Publice se efectuează prin intermediul serviciului guvernamental de plăți electronice (MPay), conform nomenclatorului și tarifelor aprobate prin hotărâre de Guvern.
59. La achitarea, prin intermediul serviciului guvernamental de plăți electronice (MPay), a tarifelor pentru serviciile prestate, serviciul MPay confirmă achitarea notei de plată către Agenția Servicii Publice, în baza căreia plătitorul poate beneficia necondiționat de serviciul solicitat (sub aspectul achitării), fără a fi solicitată dovada achitării pe purtător de hârtie de către persoana responsabilă de recepționarea cererii.
60. Certificatul de înmatriculare pentru vehicul și, după caz, plăcile de înmatriculare se recepționează la ghișeul subdiviziunii teritoriale a ASP personal de către titular, fie reprezentantul lui legal, reprezentantul împuternicit prin procură autentificată de notar sau prin împuternicire de reprezentare în baza semnăturii electronice (MPower) sau pot fi livrate la solicitare prin Serviciul guvernamental de livrare MDelivery. 
61. La cererea solicitantului, depusă online, poate fi solicitată livrarea certificatului de înmatriculare și, după caz, a plăcilor de înmatriculare prin „Serviciul guvernamental de livrare (MDelivery)”.
62. Pe perioada de confecționare a certificatului de înmatriculare pe suport de policarbonat, proprietarului nou i se va elibera certificatul de înmatriculare provizoriu, fără achitarea tarifului suplimentar.
63. Pentru vehiculele înmatriculate în Republica Moldova se va elibera  un certificat de înmatriculare pe suport material și suplimentar se va putea genera un certificat de înmatriculare digital. Proprietarul vehiculului înmatriculat în Republica Moldova sau mandatarul acestuia va genera certificatul de înmatriculare digital fără perceperea unor taxe.
V. SUSPENDAREA ÎNMATRICULĂRII 
64. Suspendarea înmatriculării intervine de drept în următoarele cazuri:
64.1. la expirarea valabilității inspecției tehnice periodice;
64.2. la constatarea, în cadrul inspecției tehnice periodice sau în trafic, a unor deficiențe tehnice majore sau periculoase care afectează siguranța circulației.
65. Suspendarea înmatriculării se aplică automat prin înscrierea mențiunii corespunzătoare în Registrul de stat al vehiculelor de către autoritatea competentă în domeniul înmatriculării vehiculelor, în baza informațiilor furnizate de către autoritatea competentă în supravegherea inspecției tehnice periodice. 
66. Suspendarea încetează de drept la data rezultatului favorabil al unei noi inspecții tehnice periodice.
67. Pe perioada suspendării înmatriculării, vehiculul nu poate fi utilizat în traficul rutier. 
68. În cazul în care motivele suspendării nu se mai aplică, utilizarea vehiculului poate fi din nou autorizată, fără a implica un nou proces de înmatriculare.
69. Schimbul de date privind valabilitatea inspecției tehnice periodice se realizează prin intermediul Platformei de Interoperabilitate (MConnect), fiind asigurat de către Instituția Publică „Agenția de Guvernare Electronică” – în calitate de autoritate competentă pentru schimb de date și interoperabilitate.
VI. RADIEREA DIN CIRCULAŢIE A VEHICULELOR ÎNMATRICULATE
70. Proprietarii de vehicule înmatriculate pot solicita retragerea din circulație, dacă fac dovada depozitării acestora în afara domeniului public.
71. Radierea vehiculelor se face de către autoritatea care a efectuat înmatricularea, la cererea proprietarului, în următoarele cazuri:
71.1. proprietarul sau mandatarul face dovada dezmembrării, casării sau predării vehiculului la unități specializate;
71.2. vehiculul urmează să fie scos definitiv din Republica Moldova;
71.3. declarării furtului vehiculului.
72. Radierea se face pe baza depunerii certificatului de înmatriculare și a plăcilor cu număr de înmatriculare, precum şi a documentelor care atestă faptul că a intervenit una dintre situațiile prevăzute la pct. 71.
73. Radierea se poate efectua în baza unei declarații pe propria răspundere a titularului înmatriculării ori a moștenitorilor legali sau testamentari ai acestuia, care să ateste că vehiculul a fost dezmembrat sau retras definitiv din circulație și nu mai circulă pe drumurile publice.
74. Radierea din evidență a unui vehicul înmatriculat se efectuează din oficiu, de către autoritatea care a efectuat înmatricularea, și în următoarele situații:
74.1. în baza notificării primite de la autoritățile competente sau operatorii economici autorizați să emită certificatul de distrugere, care atestă faptul că vehiculul a fost definitiv scos din uz sau în baza notificării primite ale autorităților competente, care atestă faptul că vehiculul a fost înmatriculat permanent în alt stat;
74.2. la notificarea Ministerului Afacerilor Externe, în cazul autovehiculelor și remorcilor aparținând misiunilor diplomatice, oficiilor consulare și membrilor acestora (MDOC), precum și altor organizații și persoane străine cu statut diplomatic sau consular;
74.3. în baza unei hotărâri judecătorești rămase definitivă;
74.4. în cazul în care suspendarea înmatriculării vehiculului a fost valabilă pentru o perioadă neîntreruptă de 3 ani.
75. Radierea din evidență a vehiculului se face de către autoritatea care a efectuat înmatricularea în baza notificării privind constatarea daunei totale a vehiculului care nu poate fi recondiționat, transmisă de către asigurătorul care practică asigurarea obligatorie de răspundere civilă auto și/sau de către organul de constatare ori organul de urmărire penală, prin intermediul platformei de interoperabilitate MConnect sau prin alte modalități de comunicare prevăzute de legislația în vigoare.
76. Radierea din evidență se efectuează după expirarea termenului de 30 de zile de la data notificării proprietarului vehiculului, în cazul în care actul de constatare nu a fost contestat. 
77. Radierea din evidență a vehiculului va fi însoțită de aplicarea măsurilor administrative necesare privind documentele și elementele de identificare ale vehiculului, inclusiv anularea certificatului de înmatriculare și gestionarea plăcuțelor de înmatriculare, în vederea prevenirii reutilizării frauduloase a identității vehiculului. 
78. Procedura de radiere se suspendă în cazul în care: 
78.1. proprietarul vehiculului contestă în instanța de judecată actul de constatare privind dauna totală; 
78.2. vehiculul este recunoscut drept corp delict într-o cauză penală.
79. În cazul exportului din țară a vehiculelor procurate de către persoanele străine, se eliberează certificatul de înmatriculare provizoriu și plăcile cu număr de înmatriculare tranzit valabile pentru 30 de zile.
VII. NUMERELE DE ÎNMATRICULARE, PROVIZORII ŞI PENTRU PROBE
80. Formele, dimensiunile, culorile fondului plăcilor şi ale înscrisurilor aplicate, precum și condițiile de calitate pentru plăcile cu număr de înmatriculare sunt stabilite prin standard de stat.
81. În cazul transcrierii transmiterii dreptului de proprietate, plăcile cu număr de înmatriculare trec automat pe numele noului proprietar, dacă corespund prevederilor standardului SM122:2024 și dacă fostul proprietar nu a optat pentru păstrarea combinației numărului de înmatriculare respectiv, iar combinația numărului de înmatriculare nu este restricționată.
82. Solicitantul înmatriculării permanente sau persoana care solicită transcrierea dreptului de proprietate asupra unui vehicul în Republica Moldova poate opta pentru o combinație preferențială a numărului de înmatriculare, dacă aceasta este disponibilă. La achitarea, prin intermediul serviciului guvernamental de plăți electronice (MPay), a tarifelor pentru serviciile prestate, serviciul MPay confirmă achitarea notei de plată către Agenția Servicii Publice, în baza căreia plătitorul poate beneficia necondiționat de serviciul solicitat (sub aspectul achitării), fără a fi solicitată dovada achitării pe purtător de hârtie de către persoana responsabilă de recepționarea cererii.
83. În cazul în care proprietarul vehiculului intenționează transferarea dreptului de proprietate asupra acestuia și optează pentru păstrarea combinației numărului de înmatriculare, poate solicita atribuirea unui alt număr de înmatriculare, cu depunerea documentelor prevăzute la pct. 44.1., 44.2., 44.3. și 44.4. dacă cererea pentru păstrarea acesteia și cererea privind transcrierea transmiterii dreptului de proprietate nu sunt depuse concomitent la subdiviziunile competente să înmatriculeze vehiculul. Plăcile cu număr de înmatriculare se păstrează la subdiviziunile de înmatriculare, dacă posesorul a optat în acest sens și dacă prezintă dovada achitării tarifului pentru serviciul prestat.
84. Eliberarea unei/unor noi plăcuțe cu număr de înmatriculare, ca urmare a pierderii, deteriorării sau furtului, se face în baza următoarelor documente:
84.1. cererea solicitantului;
84.2. actul de identitate al solicitantului sau, după caz, al persoanei împuternicite, pe suport fizic sau versiunea digitală a acestuia, generată în aplicația guvernamentală integrată a serviciilor electronice EVO;
84.3. plăcuța/plăcuțele anterioară/anterioare sau, după caz, declarația de pierdere ori dovada declarării furtului acesteia/acestora.
85. Eliberarea unei plăcuțe suplimentare, în vederea fixării pe dispozitive omologate, montate în partea din spate a vehiculelor și dotate cu un loc de amplasare a plăcuței cu număr de înmatriculare, se face în baza depunerii documentelor prevăzute la pct. 84.1. și 84.2.
86. Eliberarea unor plăcuțe cu număr de înmatriculare poate fi solicitată și în cazul în care acestea au fost reținute de către autoritățile străine, iar plăcuțele nu au fost transmise autorității emitente, în baza depunerii documentelor prevăzute la               pct. 84.1. și 84.2. și a dovezii de reținere sau a dovezii încetării motivelor care au stat la baza reținerii.
VIII. APLICAREA MARCAJULUI CONVENȚIONAL
87. În cazul vehiculelor care au principalele elemente de identificare (numărul caroseriei, numărul șasiului și numărul motorului) distruse (în urma factorilor naturali) sau în cazul lipsei numerelor de identificare poansonate de uzina producătoare, se va efectua marcarea convențională a acestora, cu excepția vehiculelor înmatriculate în condițiile Legii nr. 170/2018 cu privire la înmatricularea unor mijloace de transport și modificarea unor acte legislative, precum și cu excepția motoarelor electrice instalate la vehiculele cu propulsie electrică.
88. Procedura de marcare convențională se stabilește prin ordin al Instituției Publice „Agenția Servicii Publice”.
89. Este interzisă aplicarea marcajului convențional în cazul vehiculului care are numărul caroseriei, numărul șasiului sau, după caz, numărul motorului falsificat, cu următoarele excepții:
89.1. în cazul, confirmat de organele de drept, în care vehiculul a fost furat, găsit cu elementele de identificare falsificate și restituit proprietarului legal;
89.2. în caz de recunoaștere de către instanța de judecată a persoanei în a cărei folosință se află un vehicul cu numerele de identificare falsificate ca fiind „cumpărător de bună-credință” și prin hotărârea în cauză s-a dispus înmatricularea vehiculului.
90. În cazurile prevăzute la pct. 89.1. sau 89.2., după caz, se introduc în rubrica „Mențiuni speciale” a certificatului de înmatriculare următoarele mențiuni: număr caroserie fals, număr șasiu fals, număr motor fals.
IX. DISPOZIȚII FINALE
91. În procesul înmatriculării, autovehiculele și remorcile acestora, precum și tipurile de caroserie vor fi clasificate conform prevederilor Anexei nr. 1 la Regulamentul (UE) 2018/858 al Parlamentului European și al Consiliului din 30 mai 2018 privind omologarea și supravegherea pieței autovehiculelor și remorcilor acestora, precum și ale sistemelor, componentelor și unităților tehnice separate destinate vehiculelor respective, de modificare a Regulamentelor 
(CE) nr. 715/2007 și (CE) nr. 595/2009 și de abrogare a Directivei 2007/46/CE.
92. Clasificarea categoriilor de vehicule, tipurilor de vehicule și a tipurilor de caroserie se efectuează în conformitate cu prevederile anexei la prezentele Reguli.







Anexă 
la Regulile de înmatriculare a 
                autovehiculelor și remorcilor

DEFINIȚII GENERALE, CRITERII PENTRU CLASIFICAREA VEHICULELOR, TIPURI DE VEHICULE ȘI TIPURI DE CAROSERII
PARTEA INTRODUCTIVĂ
Definiții și dispoziții generale
1.   Definiții
1.1.    „Loc așezat” înseamnă orice amplasament pe care poate sta în poziția șezând o persoană care este cel puțin la fel de voluminoasă ca:
	(a)
	manechinul unui bărbat adult din percentila 50, în cazul conducătorului auto;



	(b)
	manechinul unei femei adulte din percentila 5, în toate celelalte cazuri.


1.2.    „Scaun” înseamnă o structură completă cu tapițerie, care poate să fie integrată sau nu în structura vehiculului, destinată să primească o persoană în poziția șezând.
Un scaun include atât un scaun individual, cât și o banchetă, precum și scaunele rabatabile și amovibile.
1.3.    „Mărfuri” înseamnă, în primul rând, orice lucru transportabil.
Include produse în vrac, produse fabricate, lichide, animale vii, încărcături agricole în vrac și încărcături indivizibile.
1.4.    „Masa maximă” înseamnă „masa maximă tehnic admisibilă cu încărcătură”.
2.   Dispoziții generale
2.1.   Numărul de locuri așezate
2.1.1.   Cerințele privind numărul de locuri așezate se aplică scaunelor concepute pentru a fi utilizate când vehiculul rulează pe drum.
2.1.2.   Nu se aplică scaunelor care sunt concepute pentru a fi utilizate când vehiculul este în staționare și care sunt identificate într-un mod ușor de înțeles de către utilizatori, fie prin intermediul unei pictograme, fie printr-un semn cu un text corespunzător.
2.1.3.   Următoarele cerințe se aplică pentru numărarea locurilor așezate:
	(a)
	fiecare scaun individual se consideră a fi un loc așezat;



	(b)
	în cazul unei banchete, orice spațiu care are lățimea de cel puțin 400 mm măsurată la nivelul pernei scaunului se calculează ca un loc așezat.
Această condiție nu îl împiedică pe producător să utilizeze dispozițiile generale menționate la punctul 1.1;



	(c)
	cu toate acestea, un spațiu astfel cum este menționat la litera (b) nu este considerat a fi un loc așezat atunci când:
	(i)
	bancheta include elemente care împiedică manechinul să fie așezat în mod natural - de exemplu: prezența unei console fixe, a unei zone fără tapițerie sau a unei tapițerii interioare care întrerupe suprafața scaunului;



	(ii)
	forma porțiunii de podea aflată imediat în fața unui presupus loc așezat (de exemplu, prezența unui tunel) împiedică poziționarea picioarelor manechinului în mod natural.





2.1.4.   În ceea ce privește vehiculele care fac obiectul Regulamentelor ONU nr. 66 și nr. 107, dimensiunea menționată la punctul 2.1.3 litera (b) are în vedere spațiul minim necesar pentru o persoană în funcție de diversele clase de vehicule.
2.1.5.   Atunci când un vehicul dispune de ancoraje pentru un scaun amovibil, acesta este luat în considerare la determinarea numărului de locuri așezate.
2.1.6.   O zonă destinată unui scaun rulant ocupat este considerată un loc așezat.
2.1.6.1.   Prezenta dispoziție nu aduce atingere cerințelor de la punctele 3.6.1 și 3.7 din anexa 8 la Regulamentul ONU nr. 107.
2.2.   Masă maximă
2.2.1.   În cazul unui autotractor pentru semiremorcă, masa maximă care se ia în considerare pentru clasificarea vehiculului include masa maximă a semiremorcii suportate de dispozitivul de cuplare tip șa.
2.2.2.   În cazul unui autovehicul care poate să tracteze o remorcă cu axă centrală sau o remorcă cu proțap rigid, masa maximă care se ia în considerare pentru clasificarea autovehiculului include masa maximă transferată vehiculului tractor de cuplaj.
2.2.3.   În cazul unei semiremorci, al unei remorci cu axă centrală sau al unei remorci cu proțap rigid, masa maximă care se ia în considerare pentru clasificarea vehiculului corespunde masei maxime transmise la sol de către roțile unei axe sau ale unui grup de axe atunci când este cuplat la vehiculul tractor.
2.2.4.   În cazul unui dispozitiv de tractare tip „dolly”, masa maximă care se ia în considerare pentru clasificarea vehiculului include masa maximă a semiremorcii suportate de dispozitivul de cuplare tip șa.
2.3.   Echipamente speciale
2.3.1.   Vehiculele care sunt echipate în principal cu echipamente fixe, cum ar fi mașinile sau aparate, sunt considerate ca aparținând categoriei N sau O.
2.4.   Unități
2.4.1.   Cu excepția cazului în care se menționează altfel, orice unitate de măsură și simbol asociat sunt conforme cu Directiva 80/181/CEE a Consiliului (1).
3.   Clasificarea în categorii de vehicule
3.1.   Producătorul este responsabil pentru clasificarea unui tip de vehicul într-o categorie specifică.
În acest scop, se respectă toate criteriile relevante descrise în prezenta anexă.
3.2.   Autoritatea de omologare poate solicita de la producător informații suplimentare corespunzătoare în scopul de a demonstra că un tip de vehicul trebuie să fie clasificat ca vehicul cu destinație specială în grupul special („cod SG”).
PARTEA A
Criterii pentru clasificarea vehiculelor
1.   Categorii de vehicule
În scopul omologărilor UE de tip și omologărilor naționale de tip, precum și al omologării UE individuale și al omologării naționale individuale, vehiculele se împart în categorii în conformitate cu clasificarea menționată la articolul 4.
Omologarea se poate acorda numai pentru categoriile menționate la articolul 4 alineatul (1).
2.   Subcategorii de vehicule
2.1.   Vehicule de teren
„Vehicul de teren (ORV)” înseamnă un vehicul care aparține fie categoriei M, fie categoriei N, având caracteristici tehnice specifice care permit utilizarea acestuia în afara drumurilor normale.
Pentru aceste categorii de vehicule, se adaugă litera „G” ca sufix la litera și numărul de identificare a categoriei de vehicul.
Criteriile pentru clasificarea vehiculelor în subcategoria vehiculelor de teren (ORV) se specifică la punctul 4 al acestei părți.
2.2.   Vehicule cu destinație specială (SPV)
2.2.1.   Pentru vehiculele incomplete care sunt destinate a fi clasificate în subcategoria vehiculelor cu destinație specială, se adaugă litera „S” ca sufix la litera și numărul de identificare a categoriei de vehicul.
Diversele tipuri de vehicule cu destinație specială sunt definite și enumerate la punctul 5.
2.3.   Vehicule de teren cu destinație specială
2.3.1.    „Vehicul de teren cu destinație specială (ORV-SPV)” înseamnă un vehicul care aparține fie categoriei M, fie categoriei N, având caracteristicile tehnice specifice menționate la punctele 2.1 și 2.2.
Pentru aceste categorii de vehicule, se adaugă litera „G” ca sufix la litera și numărul de identificare a categoriei de vehicul.
În plus, pentru vehiculele incomplete care sunt destinate a fi clasificate în subcategoria vehiculelor cu destinație specială, se adaugă litera „S” ca sufix secundar.
3.   Criterii pentru clasificarea vehiculelor în categoria N
3.1.   Clasificarea unui tip de vehicul în categoria N se bazează pe caracteristicile tehnice ale vehiculului, astfel cum sunt menționate la punctele 3.2-3.6.
3.2.   În principiu, compartimentul (compartimentele) în care se găsesc toate locurile așezate este (sunt) complet separat(e) de suprafața pentru încărcătură.
3.3.   Prin derogare de la cerințele prevăzute la punctul 3.2., se pot transporta persoane și mărfuri în același compartiment cu condiția ca suprafața de încărcare să fie echipată cu dispozitive de protecție concepute să protejeze persoanele transportate împotriva deplasării încărcăturii în timpul condusului, inclusiv în caz de frânare bruscă și de viraje strânse.
3.4.   Dispozitivele de asigurare sau de fixare a mărfurilor destinate să fixeze încărcătura astfel cum se prevede la punctul 3.3., precum și sistemele de compartimentare destinate vehiculelor care nu depășesc 7,5 tone sunt concepute în conformitate cu dispozițiile din secțiunile 3 și 4 ale standardului internațional ISO 27956:2009 „ Road vehicles – Securing of cargo in delivery vans – Requirements and test methods ” (Vehicule rutiere – Fixarea încărcăturii în autoutilitare – Cerințe și metode de încercare).
3.4.1.   Cerințele menționate la punctul 3.4. pot fi verificate în baza unei declarații de conformitate furnizate de producător.
3.4.2.   Ca alternativă la cerințele de la punctul 3.4., producătorul poate demonstra satisfăcător autorității de omologare că dispozitivele de asigurare a mărfurilor montate prezintă un nivel de protecție echivalent cu cel prevăzut în standardul menționat.
3.5.   Numărul locurilor așezate, exclusiv cel al conducătorului auto, nu depășește:
	(a)
	6, în cazul vehiculelor din categoria N1;



	(b)
	8, în cazul vehiculelor din categoria N2 sau N3.


3.6.   Vehiculele trebuie să prezinte o capacitate de transport de marfă egală sau mai mare decât capacitatea de transport de persoane exprimată în kg.
3.6.1.   În acest scop, următoarele ecuații trebuie satisfăcute în toate configurațiile, în special când sunt ocupate toate locurile așezate:
	(a)
	când N = 0:
P – M ≥ 100 kg



	(b)
	când 0 < N ≤ 2:
P – (M + N × 68) ≥ 150 kg;



	(c)
	când N > 2:
P – (M + N × 68) ≥ N × 68;
unde literele au următoarea semnificație:
	 
	„P” este masa maximă tehnic admisibilă cu încărcătură;



	 
	„M” este masa în stare de funcționare;



	 
	„N” este numărul locurilor așezate, exclusiv cel al conducătorului auto.





3.6.2.   Masa echipamentului care se montează pe vehicul în scopul de a transporta mărfuri (de exemplu, rezervor, caroserie etc.), de a manevra mărfuri (de exemplu, macara, elevator etc.) și de a fixa mărfuri (de exemplu, dispozitive de fixare a încărcăturii) este inclusă în M.
3.6.3.   Masa echipamentului care nu este utilizat în scopurile menționate la punctul 3.6.2. (cum ar fi un compresor, un cric, un generator de energie electrică, un echipament de radiodifuziune etc.) nu este inclusă în M în scopul aplicării formulelor menționate la punctul 3.6.1.
3.7.   Cerințele menționate la punctele 3.2-3.6 se îndeplinesc pentru toate variantele și versiunile din cadrul tipului de vehicul.
3.8.   Criterii pentru clasificarea vehiculelor în categoria N1.
3.8.1.   Un vehicul este clasificat în categoria N1 când sunt îndeplinite toate criteriile aplicabile.
În cazul în care nu sunt îndeplinite unul sau mai multe criterii, vehiculul este clasificat în categoria M1.
3.8.2.   În plus față de criteriile generale menționate la punctele 3.2.-3.6., se îndeplinesc criteriile specificate la prezentul punct pentru clasificarea vehiculelor pentru care compartimentul în care se află conducătorul auto și încărcătura sunt amplasate în cadrul unei singure unități (respectiv caroseria „BB”).
3.8.2.1.   Faptul că un perete sau un sistem de compartimentare, complet sau parțial, este montat între un rând de scaune și zona de încărcare nu elimină obligația de a îndeplini criteriile solicitate.
3.8.2.2.   Criteriile sunt următoarele:
	(a)
	încărcarea mărfurilor este posibilă printr-o ușă-spate, un hayon sau o ușă laterală concepută și fabricată în scopul respectiv;



	(b)
	în cazul unei uși-spate sau al unui hayon, deschiderea pentru încărcare îndeplinește următoarele cerințe:
	(i)
	în cazul în care vehiculul este echipat numai cu un rând de scaune sau numai cu scaunul pentru conducătorul auto, înălțimea minimă a deschiderii pentru încărcare este de cel puțin 600 mm;



	(ii)
	în cazul în care vehiculul este echipat cu două sau mai multe rânduri de scaune, înălțimea minimă a deschiderii pentru încărcare este de cel puțin 800 mm și prezintă o suprafață de cel puțin 12 800 cm2;






	(c)
	zona de încărcare îndeplinește următoarele condiții:
„zonă de încărcare” înseamnă partea vehiculului situată în spatele rândului (rândurilor) de scaune sau în spatele scaunului conducătorului auto atunci când vehiculul este echipat numai cu un scaun al conducătorului auto;
	(i)
	suprafața de încărcare a zonei de încărcare este, în general, plată;



	(ii)
	în cazul în care vehiculul este echipat numai cu un rând de scaune sau cu un scaun, lungimea minimă a zonei de încărcare este de cel puțin 40 % din ampatament;



	(iii)
	în cazul în care vehiculul este echipat cu două sau mai multe rânduri de scaune, lungimea minimă a zonei de încărcare este de cel puțin 30 % din ampatament.
În cazul în care scaunele ultimului rând de scaune pot fi îndepărtate cu ușurință din vehicul fără a se utiliza instrumente speciale, cerințele privind lungimea zonei de încărcare se îndeplinesc cu toate scaunele instalate în vehicul;



	(iv)
	cerințele privind lungimea zonei de încărcare se îndeplinesc atunci când scaunele primului sau ultimului rând, după caz, sunt verticale în poziția lor normală de utilizare de către ocupanții vehiculului.





3.8.2.3.   Condiții specifice pentru măsurare
3.8.2.3.1.   Definiții
	(a)
	„Înălțimea deschiderii pentru încărcare” înseamnă distanța verticală între două planuri orizontale tangente respectiv la cel mai ridicat punct al părții inferioare a ușii și cel mai jos punct al părții superioare a ușii.



	(b)
	„Suprafața deschiderii pentru încărcare” înseamnă cea mai mare suprafață a proiecției ortogonale pe un plan vertical, perpendicular pe axa centrală a vehiculului, a deschiderii maxime permise atunci când ușa (ușile) spate sau hayonul este (sunt) larg deschisă (deschise) (deschis).



	(c)
	„Ampatament”, în sensul aplicării formulelor de la punctele 3.8.2.2. și 3.8.3.1., înseamnă distanța dintre:
	(i)
	linia mediană a axei din față și linia mediană a celei de-a doua axe, în cazul unui vehicul cu două axe; sau



	(ii)
	linia mediană a axei din față și linia mediană a unei axe virtuale situată la aceeași distanță de a doua și a treia axă în cazul unui vehicul cu trei axe.





3.8.2.3.2.   Reglarea scaunului
	(a)
	Scaunele se reglează în pozițiile lor posterioare extreme.



	(b)
	Spătarul scaunului, dacă este reglabil, se reglează astfel încât să poată fi montat dispozitivul tridimensional la punctul H, la un unghi de înclinare al trunchiului de 25 de grade.



	(c)
	Spătarul scaunului, dacă nu este reglabil, trebuie să fie în poziția stabilită de producătorul vehiculului.



	(d)
	Dacă scaunul se poate ajusta în înălțime, se ajustează în poziția cea mai joasă.


3.8.2.3.3.   Condiții privind vehiculul
	(a)
	Vehiculul trebuie să fie în condiții de încărcare corespunzătoare masei sale maxime;



	(b)
	Roțile vehiculului sunt orientate spre înainte.


3.8.2.3.4.   Cerințele de la punctul 3.8.2.3.2. nu se aplică atunci când vehiculul este echipat cu un perete sau un dispozitiv despărțitor.
3.8.2.3.5.   Măsurarea lungimii zonei de încărcare
	(a)
	Atunci când vehiculul nu este echipat cu un dispozitiv despărțitor sau un perete, lungimea se măsoară de la un plan vertical tangent la punctul posterior extern al părții superioare a spătarului scaunului până la panoul posterior intern sau la ușă sau la hayon, în poziție închisă.



	(b)
	Atunci când vehiculul este echipat cu un dispozitiv despărțitor sau un perete, lungimea se măsoară de la un plan vertical tangent la punctul posterior extern al dispozitivului despărțitor sau al peretelui până la panoul posterior interior sau la ușă sau la hayon, după caz, în poziție închisă.



	(c)
	Cerințele privind lungimea se îndeplinesc cel puțin de-a lungul unei linii orizontale situate în planul vertical longitudinal care trece prin axa centrală a vehiculului, la nivelul podelei de încărcare.


3.8.3.   În plus față de criteriile generale menționate la punctele 3.2.-3.6., criteriile specificate la prezentul punct se îndeplinesc pentru clasificarea vehiculelor pentru care compartimentul unde este poziționat conducătorul auto și încărcătura nu sunt în cadrul unei singure unități (de exemplu, caroseria „BE”).
3.8.3.1.   Atunci când vehiculul este echipat cu o caroserie închisă, se aplică următoarele:
	(a)
	încărcarea mărfurilor este posibilă printr-o ușă-spate, un hayon, un panou sau prin alte mijloace;



	(b)
	înălțimea minimă a deschiderii pentru încărcare este de cel puțin 800 mm, iar deschiderea prezintă o suprafață de cel puțin 12 800 cm2;



	(c)
	lungimea minimă a zonei de încărcare este de cel puțin 40 % din ampatament.


3.8.3.2.   Atunci când vehiculul este echipat cu o zonă de încărcare deschisă, se aplică numai dispozițiile menționate la punctul 3.8.3.1. literele (a) și (c).
3.8.3.3.   Pentru aplicarea dispozițiilor menționate la punctul 3.8.3., se aplică definițiile de la punctul 3.8.2.3.1.
3.8.3.4.   Cu toate acestea, cerințele privind lungimea zonei de încărcare se îndeplinesc de-a lungul unei linii orizontale situate în planul longitudinal care trece prin axa centrală a vehiculului la nivelului podelei de încărcare.
4.   Criterii pentru clasificarea vehiculelor în subcategoria vehiculelor de teren
4.1.   Vehiculele din categoriile M1 sau N1 se clasifică în subcategoria vehiculelor de teren dacă îndeplinesc în același timp următoarele condiții:
	(a)
	cel puțin o axă față și cel puțin o axă spate concepute să fie acționate simultan, indiferent dacă o axă motoare poate fi decuplată;



	(b)
	sunt echipate cu cel puțin un mecanism de blocare a diferențialului sau cu un mecanism cu efect similar;



	(c)
	pot să urce o rampă cu înclinarea de cel puțin 25 % fără remorcă;



	(d)
	îndeplinesc cinci din următoarele șase cerințe:
	(i)
	unghiul de atac este de cel puțin 25 de grade;



	(ii)
	unghiul de degajare este de cel puțin 20 de grade;



	(iii)
	unghiul de rampă este de cel puțin 20 de grade;



	(iv)
	garda la sol sub axa față este de cel puțin 180 mm;



	(v)
	garda la sol sub axa spate este de cel puțin 180 mm;



	(vi)
	garda la sol între axe este de cel puțin 200 mm.





4.2.   Vehiculele care aparțin categoriilor M2, N2 sau M3, a căror masă maximă nu depășește 12 tone, se clasifică în subcategoria vehiculelor de teren dacă îndeplinesc fie condiția prevăzută la litera (a) fie condițiile prevăzute atât la litera (b) cât și la litera (c):
	(a)
	toate axele lor sunt acționate simultan, indiferent dacă una sau mai multe axe motoare poate (pot) fi decuplată (decuplate);



	(b)
		(i)
	cel puțin o axă față și cel puțin o axă spate sunt concepute să fie acționate simultan, indiferent dacă o axă motoare poate fi decuplată;



	(ii)
	sunt echipate cu cel puțin un mecanism de blocare a diferențialului sau cu un mecanism care are același efect;



	(iii)
	pot să urce o rampă cu înclinarea de 25 % fără remorcă;






	(c)
	îndeplinesc cel puțin cinci dintre următoarele șase cerințe, dacă masa lor maximă nu depășește 7,5 tone, și cel puțin patru, dacă masa lor maximă depășește 7,5 tone:
	(i)
	unghiul de atac este de cel puțin 25 de grade;



	(ii)
	unghiul de degajare este de cel puțin 25 de grade;



	(iii)
	unghiul de rampă este de cel puțin 25 de grade;



	(iv)
	garda la sol sub axa față este de cel puțin 250 mm;



	(v)
	garda la sol între axe este de cel puțin 300 mm;



	(vi)
	garda la sol sub axa spate este de cel puțin 250 mm.





4.3.   Vehiculele care aparțin categoriilor M3 sau N3 a căror masă maximă depășește 12 tone se clasifică în subcategoria vehiculelor de teren dacă îndeplinesc fie condiția stabilită la litera (a) fie condițiile prevăzute atât la litera (b) cât și la litera (c):
	(a)
	toate axele lor sunt acționate simultan, indiferent dacă una sau mai multe axe motoare poate (pot) fi decuplată (decuplate),



	(b)
		(i)
	cel puțin jumătate dintre axe (sau două dintre cele trei axe, în cazul unui vehicul cu trei axe, și trei axe, în cazul unui vehicul cu cinci axe) sunt concepute să fie acționate simultan, indiferent dacă o axă motoare poate fi decuplată;



	(ii)
	există cel puțin un mecanism de blocare a diferențialului sau un mecanism cu efect similar;



	(iii)
	pot să urce o rampă cu înclinarea de 25 % fără remorcă;






	(c)
	îndeplinesc cel puțin patru dintre următoarele șase cerințe:
	(i)
	unghiul de atac este de cel puțin 25 de grade;



	(ii)
	unghiul de degajare este de cel puțin 25 de grade;



	(iii)
	unghiul de rampă este de cel puțin 25 de grade;



	(iv)
	garda la sol sub axa față este de cel puțin 250 mm;



	(v)
	garda la sol între axe este de cel puțin 300 mm;



	(vi)
	garda la sol sub axa spate este de cel puțin 250 mm.





4.4.   Procedura pentru verificarea conformității cu dispozițiile geometrice menționate în prezenta parte este stabilită în apendicele 1.
4.5.   Cerințele de la punctul 4.1. litera (a), punctul 4.2. literele (a) și (b) și punctul 4.3. literele (a) și (b) privind axele acționate simultan sunt considerate ca fiind îndeplinite dacă una dintre următoarele condiții este îndeplinită:
	(a)
	transmiterea puterii de tracțiune către toate axele se efectuează exclusiv prin mijloace mecanice, ceea ce asigură tracțiunea pe terenuri neamenajate dificile; sau



	(b)
	fiecare dintre roțile axei în cauză este acționată de un motor hidraulic sau de un motor electric individual.


În cazul în care axele, conform cerințelor de la punctul 4.1. litera (a), punctul 4.2. literele (a) și (b) și punctul 4.3. literele (a) și (b) privind axele acționate simultan, nu sunt acționate exclusiv prin mijloace mecanice, propulsia fiecărei roți în parte este concepută pentru funcționarea pe terenuri neamenajate dificile. În acest caz, este necesar să se asigure că cel puțin 75 % din puterea de tracțiune totală se poate transmite roții în cauză atunci când condițiile de tracțiune pentru celelalte roți nu permit transmiterea puterii de tracțiune în mod corespunzător prin intermediul acestor roți.
Sistemul de transmisie auxiliar prevăzut la punctul 4.5. litera (b) nu permite decuplarea automată a puterii de tracțiune până când vehiculul nu atinge 75 % din viteza maximă prin construcție a vehiculului sau până când nu atinge viteza de 65 km/h.
5.   Vehicule cu destinație specială
	 
	Denumire
	Codul
	Definiție

	5.1.
	Autorulotă
	SA
	Un vehicul din categoria M cu spațiu pentru facilități de locuit care conține cel puțin următoarele echipamente:
	(a)
	scaune și masă;



	(b)
	paturi obținute eventual prin transformarea scaunelor;



	(c)
	instalații pentru gătit;



	(d)
	instalații de depozitare.


Aceste echipamente trebuie să fie bine fixate.
Cu toate acestea, masa poate fi astfel concepută, încât să se poată înlătura ușor.

	5.2.
	Vehicul blindat
	SB
	Un vehicul destinat protecției pasagerilor sau mărfurilor transportate, cu blindaj antiglonț.

	5.3.
	Ambulanță
	SC
	Un vehicul din categoria M destinat transportului persoanelor bolnave sau rănite și dotat cu echipamente speciale în acest scop.

	5.4.
	Autovehicul funerar
	SD
	Un vehicul din categoria M destinat transportului persoanelor decedate și dotat cu echipamente speciale în acest scop.

	5.5.
	Vehicul accesibil scaunelor rulante
	SH
	Un vehicul din categoria M1, fabricat sau transformat astfel încât în el să încapă una sau mai multe persoane așezate în scaunele lor rulante atunci când vehiculul rulează pe drum.

	5.6.
	Rulotă
	SE
	Un vehicul din categoria O, astfel cum este definit la punctul 3.2.1.3. din standardul internațional ISO 3833:1977.

	5.7.
	Macara mobilă
	SF
	Un vehicul din categoria N3 care nu este echipat pentru transportul de marfă și care este dotat cu o macara al cărei moment de ridicare este mai mare sau egal cu 400 kNm.

	5.8.
	Grup special
	SG
	Un vehicul cu destinație specială care nu se încadrează la niciuna dintre definițiile menționate în prezenta parte.

	5.9.
	Dispozitiv de tractare tip „dolly”
	SJ
	Un vehicul din categoria O echipat cu un dispozitiv de cuplare tip șa pentru a susține o semiremorcă în vederea convertirii acesteia în remorcă.

	5.10.
	Remorcă de transport al unei încărcături excepționale
	SK
	Un vehicul din categoria O4 destinat transportului de încărcături indivizibile care este supus restricțiilor de viteză și trafic din cauza dimensiunilor sale.
Acest termen se referă și la remorcile modulare hidraulice, indiferent de numărul de module.

	5.11.
	Autovehicul pentru transportul de încărcături excepționale
	SL
	Un autoremorcher sau un autotractor pentru semiremorcă din categoria N3 care satisface următoarele condiții:
	(a)
	are mai mult de două axe, din care cel puțin jumătate (două axe din trei în cazul unui vehicul cu trei axe și trei axe din cinci în cazul unui vehicul cu cinci axe) sunt concepute să fie propulsate simultan, indiferent dacă o axă motoare poate fi decuplată;



	(b)
	este conceput pentru tractarea și împingerea unei remorci pentru transportul unei încărcături excepționale din categoria O4;



	(c)
	are o putere minimă a motorului de 350 kW; și



	(d)
	poate fi echipat cu un dispozitiv de cuplare față suplimentar pentru mase remorcabile grele.




	5.12.
	Vehicul pentru transport de echipamente multiple
	SM
	Un vehicul de teren din categoria N (astfel cum este definit la punctul 2.3), conceput și fabricat pentru tractarea, împingerea, transportul și acționarea anumitor echipamente interschimbabile,
	(a)
	cu cel puțin două zone de montare pentru aceste echipamente;



	(b)
	cu interfețe mecanice, hidraulice și/sau electrice standardizate (de exemplu, priză de putere) pentru alimentarea și acționarea echipamentelor menționate anterior; și



	(c)
	care se încadrează în definiția din standardul internațional ISO 3833-1977 secțiunea 3.1.4 (vehicul special).


În cazul în care vehiculul este dotat cu o platformă de încărcare auxiliară, lungimea sa maximă nu depășește:
	(a)
	de 1,4 ori lățimea ecartamentului axei frontale sau posterioare a vehiculului, în cazul vehiculelor cu două axe luându-se în considerare valoarea cea mai mare; sau



	(b)
	de 2,0 ori lățimea ecartamentului axei frontale sau posterioare a vehiculului, în cazul vehiculelor cu mai mult de două axe luându-se în considerare valoarea cea mai mare.





6.   Comentarii
6.1.   Omologarea de tip nu se acordă:
	(a)
	unui dispozitiv de tractare tip „dolly”, astfel cum este definit la punctul 5.9. din prezenta parte;



	(b)
	unei remorci cu proțap rigid, astfel cum este definită la punctul 5.4. din partea C;



	(c)
	remorcilor care pot transporta persoane, atunci când rulează pe drum.


6.2.   Punctul 6.1 nu aduce atingere articolului 42 privind omologarea națională de tip pentru seriile mici.
PARTEA B
Criterii pentru tipuri de vehicule, variante și versiuni
1.   Categoria M1
1.1.   Tip de vehicul
1.1.1.   Un „tip de vehicul” constă în vehicule care au în comun caracteristicile următoare:
	(a)
	denumirea societății producătorului.
O modificare a formei juridice a proprietății societății nu necesită acordarea unei noi omologări;



	(b)
	concepția și modul de asamblare a părților principale ale structurii caroseriei, în cazul unei caroserii autoportante.
Aceeași dispoziție se aplică vehiculelor a căror caroserie este fixată cu șuruburi sau sudată pe un cadru separat;


1.1.2.   Prin derogare de la cerințele prevăzute la punctul 1.1.1. litera (b), atunci când producătorul utilizează porțiunea din podea a structurii caroseriei, precum și elementele constituente principale care formează partea din față a structurii caroseriei localizate direct în zona din fața parbrizului, pentru construcția diferitelor tipuri de caroserie (de exemplu, berlină și cupeu), se poate considera că vehiculele respective aparțin aceluiași tip. Producătorul furnizează dovezi în acest sens.
1.1.3.   Un tip conține cel puțin o variantă și o versiune.
1.2.   Variantă
1.2.1.   O „variantă” în cadrul unui tip de vehicul grupează vehiculele care au în comun caracteristicile constructive următoare:
	(a)
	numărul ușilor laterale sau tipul de caroserie, astfel cum se definește la punctul 2 din partea C, atunci când producătorul utilizează criteriul de la punctul 1.1.2.;



	(b)
	motorul, cu privire la următoarele caracteristici constructive:
	(i)
	tipul de alimentare cu energie (motor cu ardere internă, motor electric sau altul);



	(ii)
	principiul de funcționare (aprindere prin scânteie, aprindere prin comprimare sau altul);



	(iii)
	numărul și dispunerea cilindrilor, în cazul motorului cu ardere internă (L4, V6 sau altul);






	(c)
	numărul de axe;



	(d)
	numărul de axe motoare și interconectarea lor;



	(e)
	numărul de axe de direcție;



	(f)
	stadiul de completare (de exemplu, complet/incomplet);



	(g)
	în cazul vehiculelor fabricate în mai multe etape, producătorul și tipul vehiculului din etapa anterioară.


1.3.   Versiune
1.3.1.   O „versiune” în cadrul unei variante grupează vehiculele care au în comun caracteristicile următoare:
	(a)
	masa maximă tehnic admisibilă cu încărcătură;



	(b)
	cilindreea, în cazul motorului cu ardere internă;



	(c)
	puterea maximă a motorului sau puterea nominală continuă maximă (motor electric);



	(d)
	tipul combustibilului (benzină, motorină, GPL, bicombustibil sau altul);



	(e)
	numărul maxim de locuri așezate;



	(f)
	nivelul sonor al vehiculului în mers;



	(g)
	nivelul emisiilor de gaze de evacuare (de exemplu, Euro 5, Euro 6 sau altul);



	(h)
	emisiile de CO2 combinate, în condiții mixte sau ponderate;



	(i)
	consumul de energie electrică (ponderat, condiții mixte);



	(j)
	consumul de combustibil combinat, în condiții mixte sau ponderate.


Ca alternativă la criteriile prevăzute la literele (h), (i) și (j), vehiculele grupate într-o versiune au în comun toate testele efectuate pentru calculul emisiilor de CO2, al consumului de energie electrică și al consumului de combustibil în conformitate cu subanexa 6 la anexa XXI la Regulamentul (UE) 2017/1151 al Comisiei (2).
2.   Categoriile M2 și M3
2.1.   Tip de vehicul
2.1.1.   Un „tip de vehicul” constă în vehicule care au în comun caracteristicile următoare:
	(a)
	denumirea societății producătorului.
O modificare a formei juridice a proprietății societății nu necesită acordarea unei noi omologări;



	(b)
	categoria;



	(c)
	următoarele aspecte constructive și de proiectare:
	(i)
	proiectarea și construcția elementelor constituente esențiale care formează șasiul;



	(ii)
	proiectarea și construcția elementelor constituente esențiale care formează structura caroseriei, în cazul unei caroserii autoportante;






	(d)
	numărul de niveluri (cu un nivel/cu două niveluri);



	(e)
	numărul de secțiuni (rigide/articulate);



	(f)
	numărul de axe;



	(g)
	modul de alimentare cu energie (intern sau extern);


2.1.2.   Un tip de vehicul conține cel puțin o variantă și o versiune.
2.2.   Variantă
2.2.1.   O „variantă” în cadrul unui tip de vehicul grupează vehiculele care au în comun toate caracteristicile constructive următoare:
	(a)
	tipul de caroserie, astfel cum se definește în punctul 3 din partea C;



	(b)
	clasa sau combinația de clase de vehicule, astfel cum se definește la punctul 2.1.1 din Regulamentul ONU nr. 107 (numai în cazul vehiculelor complete și completate);



	(c)
	stadiul completării (de exemplu, complet/incomplet/completat);



	(d)
	motorul, cu privire la următoarele caracteristici constructive:
	(i)
	tipul de alimentare cu energie (motor cu ardere internă, motor electric sau altul);



	(ii)
	principiul de funcționare (aprindere prin scânteie, aprindere prin comprimare sau altul);



	(iii)
	numărul și dispunerea cilindrilor, în cazul motorului cu ardere internă (L6, V8 sau altul);






	(e)
	în cazul vehiculelor fabricate în mai multe etape, producătorul și tipul vehiculului din etapa anterioară.


2.3.   Versiune
2.3.1.   O „versiune” în cadrul unei variante grupează vehiculele care au în comun toate caracteristicile următoare:
	(a)
	masa maximă tehnic admisibilă cu încărcătură;



	(b)
	capacitatea vehiculului de a tracta sau nu o remorcă;



	(c)
	cilindreea, în cazul motorului cu ardere internă;



	(d)
	puterea maximă a motorului sau puterea nominală continuă maximă (motor electric);



	(e)
	tipul combustibilului (benzină, motorină, GPL, bicombustibil sau altul);



	(f)
	nivelul sonor al vehiculului în mers;



	(g)
	nivelul emisiilor de gaze de evacuare (de exemplu, Euro IV, Euro V sau altul).


3.   Categoria N1
3.1.   Tip de vehicul
3.1.1.   Un „tip de vehicul” constă în vehicule care au în comun caracteristicile următoare:
	(a)
	denumirea societății producătorului.
O modificare a formei juridice a proprietății societății nu necesită acordarea unei noi omologări;



	(b)
	proiectarea și modul de asamblare ale părților principale ale structurii caroseriei, în cazul unei caroserii autoportante;



	(c)
	proiectarea și construcția elementelor constituente esențiale care formează șasiul în cazul unei caroserii neautoportante.


3.1.2.   Prin derogare de la cerințele prevăzute la punctul 3.1.1. litera (b), atunci când producătorul utilizează porțiunea din podea a structurii caroseriei, precum și elementele constituente principale care formează partea din față a structurii caroseriei localizate direct în zona din fața parbrizului, pentru construcția diferitelor tipuri de caroserie (de exemplu, o camionetă și un șasiu-cabină, diferite ampatamente și diferite înălțimi ale acoperișului), se poate considera că vehiculele respective aparțin aceluiași tip. Producătorul furnizează dovezi în acest sens.
3.1.3.   Un tip de vehicul constă cel puțin într-o variantă și o versiune.
3.2.   Variantă
3.2.1.   O „variantă” în cadrul unui tip de vehicul grupează vehiculele care au în comun caracteristicile constructive următoare:
	(a)
	numărul ușilor laterale sau tipul de caroserie, astfel cum se definește în punctul 4 din partea C (pentru vehicule complete și completate) atunci când producătorul utilizează criteriul de la punctul 3.1.2.;



	(b)
	stadiul completării (de exemplu, complet/incomplet/completat);



	(c)
	motorul, cu privire la următoarele caracteristici constructive:
	(i)
	tipul de alimentare cu energie (motor cu ardere internă, motor electric sau altul);



	(ii)
	principiul de funcționare (aprindere prin scânteie, aprindere prin comprimare sau altul);



	(iii)
	numărul și dispunerea cilindrilor, în cazul motorului cu ardere internă (L6, V8 sau altul);






	(d)
	numărul de axe;



	(e)
	numărul de axe motoare și interconectarea lor;



	(f)
	numărul de axe de direcție;



	(g)
	în cazul vehiculelor fabricate în mai multe etape, producătorul și tipul vehiculului din etapa anterioară.


3.3.   Versiune
3.3.1.   O „versiune” în cadrul unei variante grupează vehiculele care au în comun caracteristicile următoare:
	(a)
	masa maximă tehnic admisibilă cu încărcătură;



	(b)
	cilindreea, în cazul motorului cu ardere internă;



	(c)
	puterea maximă a motorului sau puterea nominală continuă maximă (motor electric);



	(d)
	tipul combustibilului (benzină, motorină, GPL, bicombustibil sau altul);



	(e)
	numărul maxim de locuri așezate;



	(f)
	nivelul sonor al vehiculului în mers;



	(g)
	nivelul emisiilor de gaze de evacuare (de exemplu, Euro 5, Euro 6 sau altul);



	(h)
	emisiile de CO2 combinate, în condiții mixte sau ponderate;



	(i)
	consumul de energie electrică (ponderat, condiții mixte);



	(j)
	consumul de combustibil combinat, în condiții mixte sau ponderate.



	(k)
	existența unui set unic de tehnologii inovatoare, astfel cum este precizat la articolul 12 din Regulamentul (UE) nr. 510/2011 al Parlamentului European și al Consiliului (3).


Ca alternativă la criteriile prevăzute la literele (h), (i) și (j), vehiculele grupate într-o versiune au în comun toate testele efectuate pentru calculul emisiilor de CO2, al consumului de energie electrică și al consumului de combustibil în conformitate cu subanexa 6 la anexa XXI la Regulamentul (UE) 2017/1151.
4.   Categoriile N2 și N3
4.1.   Tip de vehicul
4.1.1.   Un „tip de vehicul” constă în vehicule care au în comun caracteristicile următoare:
	(a)
	denumirea societății producătorului.
O modificare a formei juridice a proprietății societății nu necesită acordarea unei noi omologări;



	(b)
	categoria;



	(c)
	proiectarea și construcția șasiului care sunt comune unei linii unice de produse;



	(d)
	numărul de axe.


4.1.2.   Un tip de vehicul constă cel puțin într-o variantă și o versiune.
4.2.   Variantă
4.2.1.   O „variantă” în cadrul unui tip de vehicul grupează vehiculele care au în comun caracteristicile constructive următoare:
	(a)
	conceptul structural al caroseriei sau tipul de caroserie astfel cum se menționează la punctul 4 din partea C și în apendicele 2 (numai pentru vehicule complete și completate);



	(b)
	stadiul completării (de exemplu, complet/incomplet/completat);



	(c)
	motorul, cu privire la următoarele caracteristici constructive:
	(i)
	tipul de alimentare cu energie (motor cu ardere internă, motor electric sau altul);



	(ii)
	principiul de funcționare (aprindere prin scânteie, aprindere prin comprimare sau altul);



	(iii)
	numărul și dispunerea cilindrilor, în cazul motorului cu ardere internă (L6, V8 sau altul);






	(d)
	numărul de axe motoare și interconectarea lor;



	(e)
	numărul de axe de direcție;



	(f)
	în cazul vehiculelor fabricate în mai multe etape, producătorul și tipul vehiculului din etapa anterioară.


4.3.   Versiune
4.3.1.   O „versiune” în cadrul unei variante grupează vehiculele care au în comun caracteristicile următoare:
	(a)
	masa maximă tehnic admisibilă cu încărcătură;



	(b)
	capacitatea vehiculului de a tracta sau nu o remorcă, după cum urmează:
	(i)
	o remorcă fără sistem de frânare;



	(ii)
	o remorcă cu un sistem de frânare inerțială, astfel cum se definește la punctul 2.12 din Regulamentul ONU nr. 13;



	(iii)
	o remorcă cu un sistem de frânare continuă sau semicontinuă, astfel cum se definește la punctele 2.9 și 2.10 din Regulamentul ONU nr. 13;



	(iv)
	o remorcă din categoria O4 care determină o masă maximă a combinației care nu depășește 44 de tone;



	(v)
	o remorcă din categoria O4 care determină o masă maximă a combinației care depășește 44 de tone;






	(c)
	cilindreea;



	(d)
	puterea maximă a motorului;



	(e)
	tipul combustibilului (benzină, motorină, GPL, bicombustibil sau altul);



	(f)
	nivelul sonor al vehiculului în mers;



	(g)
	nivelul emisiilor de gaze de evacuare (de exemplu, Euro IV, Euro V sau altul).


5.   Categoriile O1 și O2
5.1.   Tip de vehicul
5.1.1.   Un „tip de vehicul” constă în vehicule care au în comun caracteristicile următoare:
	(a)
	denumirea societății producătorului.
O modificare a formei juridice a proprietății societății nu necesită acordarea unei noi omologări;



	(b)
	categoria;



	(c)
	conceptul, astfel cum se definește la punctul 5 din partea C;



	(d)
	următoarele aspecte constructive și de proiectare:
	(i)
	proiectarea și construcția elementelor constituente esențiale care formează șasiul;



	(ii)
	proiectarea și construcția elementelor constituente esențiale care formează structura caroseriei, în cazul unei caroserii autoportante;






	(e)
	numărul de axe.


5.1.2.   Un tip de vehicul constă cel puțin într-o variantă și o versiune.
5.2.   Variantă
5.2.1.   O „variantă” în cadrul unui tip de vehicul grupează vehiculele care au în comun caracteristicile constructive următoare:
	(a)
	tipul de caroserie, astfel cum se menționează în apendicele 2 (pentru vehicule complete și completate);



	(b)
	stadiul completării (de exemplu, complet/incomplet/completat);



	(c)
	tipul sistemului de frânare (de exemplu, fără frâne/inerțial/servofrână);



	(d)
	în cazul vehiculelor fabricate în mai multe etape, producătorul și tipul vehiculului din etapa anterioară.


5.3.   Versiune
5.3.1.   O „versiune” în cadrul unei variante grupează vehiculele care au în comun caracteristicile următoare:
	(a)
	masa maximă tehnic admisibilă cu încărcătură;



	(b)
	conceptul de suspensie (pneumatică, metalică sau de cauciuc, bară de torsiune sau alt tip de suspensie);



	(c)
	concepția proțapului (triunghi, țeavă sau altul).


6.   Categoriile O3 și O4
6.1.   Tip de vehicul
6.1.1.   Un „tip de vehicul” constă în vehicule care au în comun caracteristicile următoare:
	(a)
	denumirea societății producătorului.
O modificare a formei juridice a proprietății societății nu necesită acordarea unei noi omologări;



	(b)
	categoria;



	(c)
	concepția remorcii, în ceea ce privește definițiile de la punctul 5 din partea C;



	(d)
	următoarele aspecte constructive și de proiectare:
	(i)
	proiectarea și construcția elementelor constituente esențiale care formează șasiul;



	(ii)
	proiectarea și construcția elementelor constituente esențiale care formează structura caroseriei, în cazul remorcilor autoportante;






	(e)
	numărul de axe.


6.1.2.   Un tip de vehicul constă cel puțin într-o variantă și o versiune.
6.2.   Variante
6.2.1.   O „variantă” în cadrul unui tip de vehicul grupează vehiculele care au în comun caracteristicile constructive și de proiectare următoare:
	(a)
	tipul de caroserie, astfel cum se menționează în apendicele 2 (pentru vehicule complete și completate);



	(b)
	stadiul completării (de exemplu, complet/incomplet/completat);



	(c)
	concepția suspensiei (suspensie metalică, pneumatică sau hidraulică);



	(d)
	următoarele caracteristici tehnice:
	(i)
	capacitatea șasiului de a fi sau nu extensibil;



	(ii)
	înălțimea platformei (normală, joasă, semijoasă etc.);






	(e)
	în cazul vehiculelor fabricate în mai multe etape, producătorul și tipul vehiculului din etapa anterioară.


6.3.   Versiuni
6.3.1.   O „versiune” în cadrul unei variante grupează vehiculele care au în comun caracteristicile următoare:
	(a)
	masa maximă tehnic admisibilă cu încărcătură;



	(b)
	subdiviziunile sau combinația de subdiviziuni menționate la punctele 3.2 și 3.3 din anexa I la Directiva 96/53/CE, în care se încadrează distanța dintre două axe consecutive care formează un grup;



	(c)
	definiția axelor, în ceea ce privește următoarele aspecte:
	(i)
	axe liftabile (număr și poziție);



	(ii)
	axe încărcabile (număr și poziție);



	(iii)
	axe de direcție (număr și poziție).





7.   Cerințe comune pentru toate categoriile de vehicule
7.1.   Atunci când un vehicul aparține mai multor categorii datorită masei sale maxime sau numărului de locuri așezate sau ambelor, producătorul poate selecționa utilizarea criteriilor unei categorii de vehicule sau ale altei categorii pentru a defini variantele și versiunile.
7.1.1.   Exemple:
	(a)
	un vehicul „A” poate fi omologat de tip ca N1 (3,5 tone) și N2 (4,2 tone) în raport cu masa maximă. În acest caz, parametrii menționați în categoria N1 pot fi folosiți și pentru vehiculul care intră în categoria N2 (sau invers);



	(b)
	un vehicul „B” poate fi omologat de tip ca M1 și M2 în raport cu numărul de locuri așezate (7 + 1 sau 10 + 1); parametrii menționați la categoria M1 pot fi utilizați și pentru vehiculul care aparține M2 (sau viceversa).


7.2.   Un vehicul din categoria N poate fi supus omologării de tip în funcție de prevederile cerute pentru categoria M1 sau M2, după caz, când se intenționează să fie convertit într-un vehicul din categoria respectivă în timpul etapei următoare a unei proceduri de omologare de tip în mai multe etape.
7.2.1.   Această opțiune este permisă numai pentru vehiculele incomplete.
Astfel de vehicule se identifică printr-un cod de variantă specific furnizat de producătorul vehiculului de bază.
7.3.   Denumiri ale tipului, variantei și versiunii
7.3.1.   Producătorul atribuie fiecărui tip de vehicul, precum și fiecărei variante și versiuni, un cod alfanumeric alcătuit din litere romane și/sau cifre arabe.
Utilizarea parantezelor și a cratimelor este permisă numai dacă acestea nu înlocuiesc o literă sau o cifră.
7.3.2.   Întregul cod este denumit: Tip-Variantă-Versiune sau „TVV”.
7.3.3.   TVV identifică în mod clar și univoc o combinație unică de caracteristici tehnice în raport cu criteriile definite în prezenta parte.
7.3.4.   Același producător poate utiliza același cod pentru a defini un tip de vehicul atunci când acesta se încadrează în două sau mai multe categorii.
7.3.5.   Același producător nu utilizează același cod pentru a defini un tip de vehicul pentru mai mult de o omologare de tip în cadrul aceleiași categorii de vehicul.
7.4.   Numărul de caractere pentru TVV
7.4.1.   Numărul de caractere nu depășește:
	(a)
	15 pentru codul tipului de vehicul;



	(b)
	25 pentru codul unei variante;



	(c)
	35 pentru codul unei versiuni.


7.4.2.   TVV alfanumeric complet nu conține mai mult de 75 de caractere.
7.4.3.   Atunci când TVV este utilizat ca un întreg, se lasă un spațiu între tip, variantă și versiune.
Exemplu de TVV: 159AF[…spațiu]0054[…spațiu]977K(BE).
PARTEA C
Definiții ale tipurilor de caroserie
1.   Considerații generale
1.1.   Tipul de caroserie, precum și codul pentru caroserie se indică prin intermediul codurilor.
Lista codurilor se aplică în principal vehiculelor complete și completate.
1.2.   În ceea ce privește vehiculele din categoria M, tipul de caroserie constă în două litere, astfel cum se specifică la punctele 2 și 3.
1.3.   În ceea ce privește vehiculele din categoriile N și O, tipul de caroserie constă în două litere, astfel cum se specifică la punctele 4 și 5.
1.4.   Atunci când este necesar (în special pentru tipurile de caroserie menționate la punctele 4.1. și 4.6. și, respectiv, 5.1.-5.4.), acestea sunt suplimentate cu două cifre.
1.4.1.   Lista cifrelor figurează în apendicele 2.
1.5.   Pentru vehiculele cu destinație specială, tipul de caroserie care urmează să fie utilizat este legat de categoria de vehicul.
2.   Vehicule din categoria M1
	Referință
	Cod
	Denumire
	Definiție

	2.1.
	AA
	Berlină
	Un vehicul definit la punctul 3.1.1.1 din standardul internațional ISO 3833:1977, echipat cu cel puțin patru geamuri laterale.

	2.2.
	AB
	Autoturism cu ușă spate rabatabilă
	O berlină astfel cum este definită la punctul 2.1, cu hayon în partea din spate a vehiculului.

	2.3.
	AC
	Break
	Un vehicul definit la punctul 3.1.1.4 din standardul internațional ISO 3833:1977.

	2.4.
	AD
	Cupeu
	Un vehicul definit la punctul 3.1.1.5 din standardul internațional ISO 3833:1977.

	2.5.
	AE
	Cabriolet
	Un vehicul definit la punctul 3.1.1.6 din standardul internațional ISO 3833:1977.
Cu toate acestea, este posibil ca un cabriolet să nu aibă ușă.

	2.6.
	AF
	Vehicul cu utilizare multiplă
	Un vehicul, altul decât AG și cele menționate de la AA la AE, destinat transportului de persoane și bagajelor acestora sau, ocazional, transportului de marfă, într-un singur compartiment

	2.7.
	AG
	Break (utilitar)
	Un vehicul definit la punctul 3.1.1.4.1 din standardul internațional ISO 3833:1977.
Cu toate acestea, compartimentul pentru bagaje trebuie să fie complet separat de compartimentul pentru pasageri.
În plus, nu este neapărat necesar ca punctul de referință al locului așezat al conducătorului auto să fie la cel puțin 750 mm deasupra suprafeței care suportă vehiculul.


3.   Vehicule din categoria M2 sau M3
	Referință
	Cod
	Denumire
	Definiție

	3.1.
	CA
	Vehicul fără etaj
	Un vehicul în care spațiile prevăzute pentru persoane sunt dispuse pe un singur nivel sau astfel încât să nu reprezinte două niveluri suprapuse;

	3.2.
	CB
	Vehicul cu etaj
	Un vehicul definit la punctul 2.1.6 din Regulamentul ONU nr. 107;

	3.3.
	CC
	Vehicul articulat fără etaj
	Un vehicul definit la punctul 2.1.3 din Regulamentul ONU nr. 107, fără etaj;

	3.4.
	CD
	Vehicul articulat cu etaj
	Un vehicul definit la punctul 2.1.3.1 din Regulamentul ONU nr. 107;

	3.5.
	CE
	Vehicul cu podea coborâtă, fără etaj
	Un vehicul definit la punctul 2.1.4 din Regulamentul ONU nr. 107, fără etaj;

	3.6.
	CF
	Vehicul cu podea coborâtă, cu etaj
	Un vehicul definit la punctul 2.1.4 din Regulamentul ONU nr. 107, cu etaj;

	3.7.
	CG
	Vehicul articulat, cu podea coborâtă, fără etaj
	Un vehicul care combină caracteristicile tehnice ale rubricilor 3.3 și 3.5 din prezentul tabel;

	3.8.
	CH
	Vehicul articulat, cu podea coborâtă, cu etaj
	Un vehicul care combină caracteristicile tehnice ale rubricilor 3.4 și 3.6 din prezentul tabel;

	3.9.
	CI
	Vehicul fără acoperiș, fără etaj
	Un vehicul cu acoperiș parțial sau fără acoperiș;

	3.10.
	CJ
	Vehicul fără acoperiș, cu etaj
	Un vehicul fără acoperiș deasupra întregului său etaj superior sau deasupra unei părți a acestuia;

	3.11.
	CX
	Șasiu de autobuz
	Un vehicul incomplet care are doar lonjeroane de șasiu sau ansambluri tubulare, grup motopropulsor și axe, care este destinat a fi completat cu caroserie și adaptat la necesitățile operatorului de transport.


4.   Autovehicule din categoria N1, N2 sau N3
	Referință
	Cod
	Denumire
	Definiție

	4.1.
	BA
	Camion
	Un vehicul care este conceput și fabricat exclusiv sau în principal pentru transportul de marfă.
Poate să tracteze și o remorcă.

	4.2.
	BB
	Van
	Un camion în care compartimentul conducătorului auto și zona de încărcare se află în cadrul unei singure unități.

	4.3.
	BC
	Autotractor pentru semiremorcă
	Un vehicul tractor care este conceput și fabricat exclusiv sau în principal pentru a tracta semiremorci.

	4.4.
	BD
	Autoremorcher
	Un vehicul tractor care este conceput și fabricat exclusiv pentru a tracta remorci altele decât semiremorcile.

	4.5.
	BE
	Camionetă pick-up
	Un vehicul a cărui masă maximă nu depășește 3 500  kg, în care locurile așezate și zona de încărcare nu sunt localizate într-un singur compartiment.

	4.6.
	BX
	Șasiu-cabină sau șasiu-cabină incompletă
	Un vehicul incomplet care are doar o cabină (completă sau parțială), lonjeroane de șasiu, grup motopropulsor și axe, care este destinat a fi completat cu caroserie și adaptat la necesitățile operatorului de transport.


5.   Vehicule din categoria O
	Referință
	Cod
	Denumire
	Definiție

	5.1.
	DA
	Semiremorcă
	O remorcă concepută și fabricată pentru a fi cuplată la un autotractor sau la un dispozitiv de tractare tip „dolly” și pentru a transmite o sarcină verticală importantă vehiculului tractor sau dispozitivului de tractare tip „dolly”.
Dispozitivul de cuplare care urmează să fie utilizat pentru un ansamblu de vehicule conține un pivot de cuplare și o șa de cuplare.

	5.2.
	DB
	Remorcă cu proțap
	O remorcă care are cel puțin două axe, dintre care cel puțin una este de direcție:
	(a)
	echipată cu un dispozitiv de cuplare care are o mobilitate verticală (în raport cu remorca); și



	(b)
	care transmite vehiculului tractor o sarcină statică verticală mai mică de 100 daN.




	5.3.
	DC
	Remorcă cu axă centrală
	O remorcă în care axa (axele) este (sunt) situată (situate) aproape de centrul de greutate al vehiculului (atunci când acesta este încărcat cu o greutate uniform repartizată), astfel încât numai o sarcină statică verticală redusă, care nu depășește 10 % din sarcina corespunzătoare masei maxime a remorcii, sau o sarcină de 1 000 daN (luându-se în considerare valoarea cea mai mică) este transmisă vehiculului tractor.

	5.4.
	DE
	Remorcă cu proțap rigid
	O remorcă cu o axă sau un grup de axe echipate cu un proțap care transmite vehiculului tractor o sarcină statică care nu depășește 4 000 daN datorită construcției sale și care nu corespunde definiției unei remorci cu axă centrală.
Sistemul de cuplare folosit pentru un ansamblu de vehicule nu constă într-un pivot de cuplare și o șa de cuplare.



(1)  Directiva 80/181/CEE a Consiliului din 20 decembrie 1979 privind apropierea legislațiilor statelor membre referitoare la unitățile de măsură și de abrogare a Directivei 71/354/CEE (JO L 39, 15.2.1980, p. 40).
(2)  Regulamentul (UE) 2017/1151 al Comisiei din 1 iunie 2017 de completare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor, de modificare a Directivei 2007/46/CE a Parlamentului European și a Consiliului, a Regulamentului (CE) nr. 692/2008 al Comisiei și a Regulamentului (UE) nr. 1230/2012 al Comisiei și de abrogare a Regulamentului (CE) nr. 692/2008 al Comisiei (JO L 175, 7.7.2017, p. 1).
(3)  Regulamentul (UE) nr. 510/2011 al Parlamentului European și al Consiliului din 11 mai 2011 de stabilire a unor standarde de performanță pentru vehiculele utilitare ușoare noi, ca parte a abordării integrate a Uniunii de reducere a emisiilor de CO2 generate de vehiculele ușoare (JO L 145, 31.5.2011, p. 1).
Apendicele 1
Procedură pentru a verifica dacă un vehicul poate fi clasificat în categoria vehiculelor de teren
1.   Considerații generale
1.1.   În scopul clasificării unui vehicul în categoria vehiculelor de teren, se aplică procedura descrisă în prezentul apendice.
2.   Condiții de încercare pentru măsurări geometrice
2.1.   Vehiculele aparținând categoriei M1 sau N1 sunt fără încărcătură, cu un manechin al unui bărbat având percentila 50 instalat pe scaunul conducătorului auto și echipate cu lichid de răcire, lubrifianți, combustibil, scule, roată de rezervă (dacă acestea sunt echipamente originale furnizate de producător).
Manechinul poate fi înlocuit de un dispozitiv similar având aceeași masă.
2.2.   Vehiculele, altele decât cele menționate la punctul 2.1., sunt încărcate până ajung la masa maximă tehnic admisibilă cu încărcătură.
Repartizarea masei pe axe este astfel încât să reprezinte situația cea mai defavorabilă cu privire la respectarea criteriilor respective.
2.3.   Un vehicul reprezentativ pentru tip este pus la dispoziția serviciului tehnic în condițiile specificate la punctul 2.1. sau 2.2. Vehiculul este oprit, cu roțile orientate înspre înainte.
Suprafața pe care se efectuează măsurătorile este cât se poate de plană și de orizontală (înclinare maximă 0,5 %).
3.   Măsurarea unghiurilor de atac, de degajare și de rampă
3.1.   Unghiul de atac se măsoară în conformitate cu punctul 6.10 din standardul internațional ISO 612:1978.
3.2.   Unghiul de degajare se măsoară în conformitate cu punctul 6.11 din standardul internațional ISO 612:1978.
3.3.   Unghiul de rampă se măsoară în conformitate cu punctul 6.9 din standardul internațional ISO 612:1978.
3.4.   La măsurarea unghiului de degajare, dispozitivele de protecție antiîmpănare spate care se pot regla în înălțime pot fi plasate în poziția superioară.
3.5.   Prevederea de la punctul 3.4. nu se interpretează ca o obligație de a echipa vehiculul de bază cu o protecție antiîmpănare spate ca echipament original. Cu toate acestea, producătorul vehiculului de bază informează producătorul din etapa următoare că vehiculul trebuie se respecte cerințele privind unghiul de degajare atunci când este echipat cu o protecție antiîmpănare spate.
4.   Măsurarea gărzii la sol
4.1.   Garda la sol între axe
4.1.1.    „Garda la sol între axe” înseamnă distanța cea mai mică dintre planul solului și punctul fix cel mai coborât al vehiculului.
Pentru aplicarea definiției, se ține cont de distanța dintre ultima axă a unui grup de axe față și prima axă a unui grup de axe spate.
4.1.2.   Nicio parte rigidă a vehiculului nu se poate afla în zona hașurată din figură.
4.2.   Garda la sol sub o axă
4.2.1.    „Garda la sol sub o axă” înseamnă distanța de la cel mai înalt punct al arcului de cerc care trece prin centrul petei de contact a roților unei axe (roțile interioare, în cazul pneurilor jumelate) și care atinge punctul fix cel mai coborât al vehiculului între roți.
4.2.2.   După caz, măsurarea gărzii la sol se efectuează pe fiecare dintre diferitele axe ale unui grup de axe.
5.   Capacitatea de a urca o rampă
5.1.    „Capacitatea de a urca o rampă” înseamnă capacitatea unui vehicul de a urca o rampă.
5.2.   În scopul de a verifica capacitatea de a urca o rampă a unui vehicul incomplet și complet din categoriile M2, M3, N2 și N3, se efectuează o încercare.
5.3.   Serviciul tehnic efectuează încercarea unui vehicul reprezentativ pentru tipul care urmează să fie încercat.
5.4.   La cererea producătorului și în condițiile specificate în anexa VIII, capacitatea de a urca o rampă a unui tip de vehicul poate fi demonstrată printr-o încercare virtuală.
6.   Condiții de încercare și criterii de admitere/de respingere
6.1.   Se aplică condițiile prevăzute în anexa II la Regulamentul (UE) nr. 1230/2012 al Comisiei (1).
6.2.   Vehiculul urcă rampa cu o viteză constantă, fără nicio alunecare a roților, longitudinal sau lateral.

(1)  Regulamentul (UE) nr. 1230/2012 al Comisiei din 12 decembrie 2012 de punere în aplicare a Regulamentului (CE) nr. 661/2009 al Parlamentului European și al Consiliului privind cerințele de omologare de tip pentru masele și dimensiunile autovehiculelor și ale remorcilor acestora și de modificare a Directivei 2007/46/CE a Parlamentului European și a Consiliului (JO L 353, 21.12.2012, p. 31).
Apendicele 2
Cifre folosite pentru a completa codurile care urmează să fie utilizate pentru diferite tipuri de caroserie
	01.
	Platformă;

	02.
	Perete rabatabil;

	03.
	Furgon;

	04.
	Caroserie condiționată cu pereți izolați și cu echipament pentru a menține temperatura interioară;

	05.
	Caroserie condiționată cu pereți izolați, dar fără echipament pentru a menține temperatura interioară;

	06.
	Cu prelată;

	07.
	Caroserie mobilă (suprastructură interschimbabilă);

	08.
	Transportator de containere;

	09.
	Vehicule echipate cu lift cu cârlig;

	10.
	Basculantă;

	11.
	Cisternă;

	12.
	Cisternă destinată transportului de mărfuri periculoase;

	13.
	Transport de animale vii;

	14.
	Transport de vehicule;

	15.
	Malaxor pentru beton;

	16.
	Autopompă pentru beton;

	17.
	Transport de lemn;

	18.
	Mașină de colectat gunoiul;

	19.
	Vehicule pentru măturarea și curățarea străzilor și vehicule pentru curățarea canalizărilor;

	20.
	Compresor;

	21.
	Transport de nave;

	22.
	Transport de planoare;

	23.
	Vehicule pentru vânzarea cu amănuntul sau folosite pentru a expune mărfuri;

	24.
	Vehicul de recuperare;

	25.
	Vehicul cu scară;

	26.
	Camion cu macara (alta decât macaraua mobilă, astfel cum se definește la punctul 5.7. din partea A);

	27.
	Vehicul cu platformă de lucru aeriană;

	28.
	Vehicul cu macara excavatoare;

	29.
	Remorcă cu podea coborâtă;

	30.
	Transport de geamuri;

	31.
	Vehicul de incendiu;

	99.
	Caroserie care nu este inclusă în prezenta listă.






